text: রাজস্থান ছেড়ে গায়ানার পথে উড়াল হেটমায়ারের
  ০৯ মে, ২০২২ ১২:১১:২৮
  আইপিএলের প্রথম পর্ব এখন শেষের পথে। জমে উঠেছে শেষ চারে থেকে প্লে-অফে জায়গা করে নেওয়ার লড়াই। প্লে-অফ খেলা নিশ্চিত করার দৌড়ে রাজস্থান রয়্যালসকে লড়াই করতে হচ্ছে রয়্যাল চ্যালেঞ্জার্স বেঙ্গালুরু, দিল্লি ক্যাপিটালস, সানরাইজার্স হায়দরাবাদ ও পাঞ্জাব কিংসের সঙ্গে।
  দলকে এমন অবস্থায় রেখে গতকাল সকালে ভারত থেকে গায়ানার বিমান ধরেছেন রাজস্থানের ওয়েস্ট ইন্ডিয়ান ব্যাটসম্যান শিমরন হেটমায়ার। নাহ্, রাজস্থানের সঙ্গে কোনো ঝামেলা হয়নি ওয়েস্ট ইন্ডিয়ান ব্যাটসম্যানের। তিনি গায়ানার পথে উড়াল দিয়েছেন প্রথম সন্তানের জন্মের সময় স্ত্রীর পাশে থাকার জন্য।
  হেটমায়ারের গায়ানা যাওয়ার খবরটি রাজস্থান তাদের অফিশিয়াল টুইটারে দিয়েছে। এমন সময়ে তাঁর পাশে থাকার কথাও লিখেছে তারা, 'যেভাবে সম্ভব, আমরা তাঁকে সাহায্য করছি। হেটমায়ার ও তাঁর স্ত্রী নির্ভানির জন্য আমাদের শুভকামনা রইল।'
  এবারের আইপিএলে দারুণ ছন্দে আছেন হেটমায়ার। ১১ ইনিংস খেলে ৭২.৭৫ গড় আর ১৬৬.২৮ স্ট্রাইক রেটে রাজস্থানের হয়ে ২৯১ রান করেছেন তিনি। শনিবারও পাঞ্জাবের বিপক্ষে ১৮৯ রান টপকে রাজস্থানের জয়ে ভালো ভূমিকা রেখেছেন হেটমায়ার। পাঁচ নম্বরে ব্যাট করতে নেমে তিনটি চার ও দুটি ছয়ে ১৬ বলে ৩১ রান করে অপরাজিত ছিলেন ওয়েস্ট ইন্ডিজের ব্যাটসম্যান।
  এ মুহূর্তে ১১ ম্যাচে ১৪ পয়েন্ট নিয়ে তৃতীয় স্থানে আছে রাজস্থান। শেষ চারে থেকে প্লে-অফে জায়গা পাওয়ার লড়াইয়ে তাদের নিকটতম প্রতিদ্ব›দ্বী বেঙ্গালুরুর পয়েন্ট ১১ ম্যাচে ১২। ১০টি করে ম্যাচ খেলে ১০ পয়েন্ট করে নিয়ে পঞ্চম ও ষষ্ঠ স্থানে আছে যথাক্রমে দিল্লি ও হায়দরাবাদ। এমন অবস্থায় হেটমায়ারকে রাজস্থানের বড্ড প্রয়োজন।
  রাজস্থান তাদের টুইটারে অবশ্য জানিয়েছে, শিগগিরই আবার হেটমায়ারকে ফিরে পাচ্ছে তারা, 'হেটমায়ারের ফিরে আসা আর ২০২২ আইপিএলে দলের বাকি ম্যাচগুলোয় তাঁর দায়িত্ব পালন করার দিকে আমরা তাকিয়ে আছি।'